text: Godsejer hives i retten for homofobisk udtalelse
  10 oktober 2014 kl. 08.15
  Godsejeren Karl Nielsen fra Sig ved Varde skal nu en tur i retten efter sine udtalelser om, at Sig Hotel ikke var klar til et homoseksuelt forpagterpar.
  Der var stor debat i den lille by Sig ved Varde for et år siden. Et homoseksuelt par blev afvist af godsejer og ejer af Sig hotel, Karl Nielsen, som påpegede, at deres seksualitet var et problem, og at de derfor ikke kunne få den ledige forpagterstilling.
  Ekstra Bladet har nu fået aktindsigt i anklageskriftet mod godsejeren, som er tiltalt for at have overtrådt lovbekendtgørelsen om forskelsbehandling på grund af race. Den ene af de to ansøgere, Keld Christensen, siger til Ekstra Bladet, at de ønsker at markere, at godsejerens opførsel ikke er acceptabel.
  Godsejeren udtalte tilbage i 2013 følgende til Varde ugeavis:
  - Du må gerne skrive, at jeg ikke tror, Sig er moden til at have et bøssepar, som forpagter af hotellet. Den ene - en ranglet kineser - talte dårligt dansk og ingen af dem havde en kokkeuddannelse.
  Siden da har han beklaget sine udtalelser. Godsejeren skal i retten i Esbjerg sidst i oktober.
  Se hele Ekstra Bladets artikel her
  